Document ID: 32010D0409

ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Ιουλίου 2010
σχετικά με τους κοινούς στόχους ασφάλειας που αναφέρονται στο άρθρο 7 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2010) 4889]
(Κείμενο που παρουσιάζει ενδιαφέρον για τον ΕΟΧ)
(2010/409/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (οδηγία για την ασφάλεια των σιδηροδρόμων) (1), και ιδίως το άρθρο 7,
τη σύσταση του Ευρωπαϊκού Οργανισμού Σιδηροδρόμων για την πρώτη σειρά κοινών στόχων ασφάλειας, την οποία έλαβε η Επιτροπή στις 18 Σεπτεμβρίου 2009,
Εκτιμώντας τα ακόλουθα:
(1)
Σύμφωνα με την οδηγία 2004/49/ΕΚ, πρέπει να καθιερωθούν βαθμιαία κοινοί στόχοι ασφάλειας (ΚΣΑ) για να εξασφαλισθεί ότι θα διατηρηθεί υψηλό επίπεδο ασφάλειας και να βελτιωθεί, όταν και εφόσον είναι αναγκαίο και πρακτικά εφικτό. Αναμένεται ότι οι ΚΣΑ θα δημιουργήσουν εργαλεία με τα οποία θα εκτιμώνται το επίπεδο ασφάλειας και οι επιδόσεις των σιδηροδρομικών επιχειρήσεων σε επίπεδο Ευρωπαϊκής Ένωσης και κρατών μελών.
(2)
Στο άρθρο 3 στοιχείο ε) της οδηγίας 2004/49/ΕΚ, ως ΚΣΑ ορίζονται τα επίπεδα ασφάλειας που πρέπει κατ’ ελάχιστον να επιτυγχάνονται στα διάφορα τμήματα του σιδηροδρομικού συστήματος (όπως φερ’ ειπείν το συμβατικό σιδηροδρομικό σύστημα, το σιδηροδρομικό σύστημα μεγάλης ταχύτητας, οι μακρές σιδηροδρομικές σήραγγες ή οι γραμμές που χρησιμοποιούνται αποκλειστικά για τις μεταφορές εμπορευμάτων) καθώς και σε ολόκληρο το σύστημα, τα οποία εκφράζονται με κριτήρια αποδοχής κινδύνων. Ωστόσο, στην αιτιολογική σκέψη 7 της απόφασης 2009/460/ΕΚ της Επιτροπής, της 5ης Ιουνίου 2009, περί της έγκρισης κοινής μεθόδου ασφάλειας για την εκτίμηση της επίτευξης των στόχων ασφάλειας, όπως προβλέπεται στο άρθρο 6 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (2), δηλώνεται ότι, λόγω της έλλειψης εναρμονισμένων και αξιόπιστων στοιχείων σχετικά με τις επιδόσεις ασφάλειας τμημάτων των σιδηροδρομικών συστημάτων που λειτουργούν σήμερα στα διάφορα κράτη μέλη, η θέσπιση της πρώτης σειράς ΚΣΑ για τμήματα του σιδηροδρομικού συστήματος (όπως το συμβατικό σιδηροδρομικό σύστημα, το σιδηροδρομικό σύστημα μεγάλης ταχύτητας, οι μακρές σιδηροδρομικές σήραγγες ή οι γραμμές που χρησιμοποιούνται αποκλειστικά για τις μεταφορές εμπορευμάτων) δεν είναι εφικτή.
(3)
Βάσει του άρθρου 7 παράγραφος 3 της οδηγίας 2004/49/ΕΚ, η πρώτη σειρά ΚΣΑ απαιτείται να βασισθεί σε εξέταση των υφιστάμενων στόχων και επιδόσεων ασφάλειας των σιδηροδρομικών συστημάτων των κρατών μελών. Σύμφωνα με τη μεθοδολογία που ορίζεται στην απόφαση 2009/460/ΕΚ, η πρώτη σειρά ΚΣΑ πρέπει να βασισθεί σε εθνικές τιμές αναφοράς (ΕΤΑ). Υπολογίσθηκε με τη χρήση σειράς δεδομένων βάσει του κανονισμού (ΕΚ) αριθ. 91/2003 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τις στατιστικές σχετικά με τις σιδηροδρομικές μεταφορές (3), που παρείχε η Eurostat στις 6 Μαρτίου 2009 για την περίοδο 2004-2007. Για κάθε κατηγορία σιδηροδρομικού κινδύνου, το μέγιστο ανεκτό επίπεδο του κινδύνου για κάθε κράτος μέλος πρέπει να είναι 1) η ΕΤΑ εφόσον η ΕΤΑ είναι ίση, ή κατώτερη, του αντίστοιχου ΚΣΑ ή 2) ο ΚΣΑ, εφόσον η ΕΤΑ είναι υψηλότερη του αντίστοιχου ΚΣΑ, σύμφωνα με το τμήμα 3 του παραρτήματος της απόφασης 2009/460/ΕΚ.
(4)
Η πρώτη δέσμη ΚΣΑ πρέπει να θεωρείται ως το πρώτο βήμα της διαδικασίας. Με αυτήν την πρώτη δέσμη, τίθεται σε εφαρμογή εναρμονισμένο και διαφανές πλαίσιο για την αποτελεσματική παρακολούθηση και διαφύλαξη των επιδόσεων ασφάλειας των σιδηροδρόμων στην Ευρώπη.
(5)
Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής που ορίζεται στο άρθρο 27 παράγραφος 1 της οδηγίας 2004/49/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και ορισμοί
Στην παρούσα απόφαση καθορίζονται οι τιμές της πρώτης δέσμης κοινών στόχων ασφάλειας βάσει των εθνικών τιμών αναφοράς, σύμφωνα με το άρθρο 7 παράγραφος 3 της οδηγίας 2004/49/ΕΚ και με τη μεθοδολογία που καθορίζεται στην απόφαση 2009/460/ΕΚ.
Για τους σκοπούς της παρούσας απόφασης εφαρμόζονται οι ορισμοί της οδηγίας 2004/49/ΕΚ, του κανονισμού (ΕΚ) αριθ. 91/2003 και της απόφασης 2009/460/ΕΚ.
Άρθρο 2
Εθνικές τιμές αναφοράς
Οι εθνικές τιμές αναφοράς για τα διάφορα κράτη μέλη και τις διάφορες κατηγορίες κινδύνου καθορίζονται στο κεφάλαιο 1 τμήματα 1.1 έως 1.6 του παραρτήματος.
Άρθρο 3
Κοινοί στόχοι ασφάλειας
Η πρώτη δέσμη κοινών στόχων ασφάλειας για τις διάφορες κατηγορίες κινδύνου καθορίζεται στο κεφάλαιο 2 του παραρτήματος.
Άρθρο 4
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 19 Ιουλίου 2010.

Labels: 7
8
15